Document ID: 32011R0407

ΚΑΝΟΝΙΣΜΌΣ (ΕΕ) αριθ. 407/2011 ΤΗΣ ΕΠΙΤΡΟΠΉΣ
της 27ης Απριλίου 2011
για την τροποποίηση του κανονισμού (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου όσον αφορά τη συμπερίληψη ορισμένων κανονισμών της Οικονομικής Επιτροπής των Ηνωμένων Εθνών για την Ευρώπη σχετικά με την έγκριση τύπου των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (1), και ιδίως το άρθρο 14 παράγραφος 1 του κανονισμού,
Εκτιμώντας τα ακόλουθα:
(1)
Με την απόφαση 97/836/ΕΚ του Συμβουλίου, η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή/και να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958») (2).
(2)
Με την απόφαση 97/836/ΕΚ, η Ένωση προσχώρησε στους κανονισμούς ΟΕΕ/ΟΗΕ αριθ. 1, 3, 4, 6, 7, 8, 10, 11, 12, 13, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 58, 66, 73, 77, 79, 80, 87, 89, 90, 91, 93, 97, 98, 99, 100 και 102.
(3)
Με απόφαση του Συμβουλίου της 28ης Φεβρουαρίου 2000, η Ένωση προσχώρησε στον κανονισμό ΟΕΕ/ΟΗΕ αριθ. 110 σχετικά με συγκεκριμένα στοιχεία μηχανοκίνητων οχημάτων που χρησιμοποιούν πεπιεσμένο φυσικό αέριο (ΠΦΑ) στο σύστημα προώθησής τους και σχετικά με οχήματα όσον αφορά την εγκατάσταση συγκεκριμένων στοιχείων εγκεκριμένου τύπου για τη χρήση πεπιεσμένου φυσικού αερίου (ΠΦΑ) στο σύστημα προώθησής τους.
(4)
Με την απόφαση 2000/710/ΕΚ του Συμβουλίου (3), η Ένωση προσχώρησε στον κανονισμό ΟΕΕ/ΟΗΕ αριθ. 67 περί εγκρίσεως τύπου ειδικών εξαρτημάτων των μηχανοκίνητων οχημάτων που χρησιμοποιούν υγραέρια στο σύστημά τους πρόωσης.
(5)
Με απόφαση του Συμβουλίου της 7ης Νοεμβρίου 2000, η Ένωση προσχώρησε στον κανονισμό ΟΕΕ/ΟΗΕ αριθ. 112 σχετικά με ενιαίες διατάξεις για την έγκριση προβολέων μηχανοκίνητων οχημάτων που εκπέμπουν ασυμμετρική δέσμη διασταύρωσης ή δέσμη πορείας ή και τα δύο και εξοπλισμένων με λαμπτήρες πυράκτωσης ή/και δομοστοιχεία διόδων φωτοεκπομπής (LED).
(6)
Με την απόφαση 2001/395/ΕΚ του Συμβουλίου (4), η Ένωση προσχώρησε στον κανονισμό ΟΕΕ/ΟΗΕ αριθ. 13-H σχετικά με την έγκριση κατασκευαστικών στοιχείων επιβατικών αυτοκινήτων όσον αφορά την πέδηση.
(7)
Με την απόφαση 2001/505/ΕΚ του Συμβουλίου (5), η Ένωση προσχώρησε στον κανονισμό ΟΕΕ/ΟΗΕ αριθ. 105 σχετικά με την έγκριση οχημάτων που προορίζονται για τη μεταφορά επικίνδυνων εμπορευμάτων, σε ό,τι αφορά τα ειδικά κατασκευαστικά χαρακτηριστικά τους.
(8)
Με απόφαση του Συμβουλίου της 29ης Απριλίου 2004, η Ένωση προσχώρησε στον κανονισμό ΟΕΕ/ΟΗΕ αριθ. 116 περί ομοιόμορφων προδιαγραφών σχετικά με την προστασία των μηχανοκίνητων οχημάτων κατά της παράνομης χρήσης και στον κανονισμό ΟΕΕ/ΟΗΕ αριθ. 118 περί ομοιόμορφων τεχνικών προδιαγραφών για τη συμπεριφορά κατά την καύση των υλικών που χρησιμοποιούνται στον εσωτερικό εξοπλισμό ορισμένων κατηγοριών μηχανοκίνητων οχημάτων.
(9)
Με απόφαση του Συμβουλίου της 14ης Μαρτίου 2005, η Ένωση προσχώρησε στον κανονισμό ΟΕΕ/ΟΗΕ αριθ. 121 περί ομοιόμορφων διατάξεων σχετικά με την έγκριση οχημάτων όσον αφορά τη θέση και τις αναγνωριστικές ενδείξεις χειροκινήτων χειριστηρίων, ενδεικτικών λυχνιών και δεικτών και στον κανονισμό ΟΕΕ/ΟΗΕ αριθ. 122 περί ομοιόμορφων τεχνικών προδιαγραφών σχετικά με την έγκριση οχημάτων των κατηγοριών M, N και O όσον αφορά τα συστήματα θέρμανσής τους.
(10)
Με την απόφαση 2005/614/ΕΚ του Συμβουλίου (6), η Ένωση προσχώρησε στον κανονισμό ΟΕΕ/ΟΗΕ αριθ. 94 σχετικά με διατάξεις για την έγκριση οχημάτων όσον αφορά την προστασία των επιβατών σε περίπτωση μετωπικής σύγκρουσης και στον κανονισμό ΟΕΕ/ΟΗΕ αριθ. 95 σχετικά με διατάξεις για την έγκριση τύπου οχημάτων όσον αφορά την προστασία των επιβατών σε περίπτωση πλευρικής σύγκρουσης.
(11)
Με την απόφαση 2006/364/ΕΚ του Συμβουλίου (7), η Ένωση ενέκρινε τον κανονισμό ΟΕΕ/ΟΗΕ αριθ. 123 σχετικά με την έγκριση προσαρμοστικών συστημάτων προβολέων για μηχανοκίνητα οχήματα.
(12)
Με την απόφαση 2006/444/ΕΚ του Συμβουλίου (8), η Ένωση προσχώρησε στον κανονισμό ΟΕΕ/ΟΗΕ αριθ. 55 σχετικά με την έγκριση στοιχείων μηχανικής ζεύξης συνδυασμών οχημάτων.
(13)
Με την απόφαση 2006/874/ΕΚ του Συμβουλίου (9), η Ένωση προσχώρησε στον κανονισμό ΟΕΕ/ΟΗΕ αριθ. 107 περί ενιαίων διατάξεων για την έγκριση οχημάτων της κατηγορίας Μ2 ή Μ3 σχετικά με τα γενικά κατασκευαστικά χαρακτηριστικά τους.
(14)
Με την απόφαση 2007/159/ΕΚ του Συμβουλίου (10), η Ένωση ενέκρινε τον κανονισμό ΟΕΕ/ΟΗΕ αριθ. 125 σχετικά με την έγκριση μηχανοκίνητων οχημάτων όσον αφορά το οπτικό πεδίο του οδηγού μηχανοκίνητων οχημάτων.
(15)
Με την απόφαση 2009/433/ΕΚ του Συμβουλίου (11), η Ένωση προσχώρησε στον κανονισμό ΟΕΕ/ΟΗΕ αριθ. 61 σχετικά με τις ομοιόμορφες διατάξεις για την έγκριση εμπορικών οχημάτων όσον αφορά τις εξωτερικές προεξοχές τους προσθίως του οπίσθιου φατνώματος του θαλάμου οδήγησης αυτών.
(16)
Σύμφωνα με την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο) (12), οι κατασκευαστές οχημάτων που ζητούν έγκριση συστημάτων, κατασκευαστικών στοιχείων ή χωριστών τεχνικών μονάδων έχουν την επιλογή να πληρούν τις απαιτήσεις είτε των σχετικών οδηγιών είτε των αντίστοιχων κανονισμών ΟΕΕ/ΟΗΕ. Οι περισσότερες από τις απαιτήσεις των οδηγιών σχετικά με τα μέρη του οχήματος έχουν ληφθεί από τους αντίστοιχους κανονισμούς ΟΕΕ/ΟΗΕ. Με την πρόοδο της τεχνολογίας, οι κανονισμοί ΟΕΕ/ΟΗΕ τροποποιούνται συνεχώς και οι σχετικές οδηγίες πρέπει να επικαιροποιούνται τακτικά ούτως ώστε να συμφωνούν ως προς το περιεχόμενο με τους αντίστοιχους κανονισμούς ΟΕΕ/ΟΗΕ. Για να αποφεύγεται αυτή η επανάληψη, η ομάδα υψηλού επιπέδου CARS 21 συνέστησε την αντικατάσταση των διαφόρων οδηγιών με τους αντίστοιχους κανονισμούς ΟΕΕ/ΟΗΕ.
(17)
Η δυνατότητα εφαρμογής των κανονισμών ΟΕΕ/ΟΗΕ με σκοπό την έγκριση τύπου οχήματος ΕΚ σε υποχρεωτική βάση και αντικατάστασης της νομοθεσίας της Ένωσης με τους κανονισμούς ΟΕΕ/ΟΗΕ προβλέπεται από την οδηγία 2007/46/ΕΚ. Σύμφωνα με τον κανονισμό (ΕΚ) αριθ. 661/2009 η έγκριση τύπου κατ’ εφαρμογή των κανονισμών ΟΕΕ/ΟΗΕ που έχει γίνει υποχρεωτική πρέπει να θεωρείται ως έγκριση τύπου ΕΚ σύμφωνα με τον εν λόγω κανονισμό και τα μέτρα εφαρμογής του.
(18)
Η αντικατάσταση νομοθεσίας της Ένωσης με κανονισμούς ΟΕΕ/ΟΗΕ επιτρέπει την αποφυγή της επανάληψης όχι μόνο των τεχνικών απαιτήσεων αλλά και της πιστοποίησης και των διοικητικών διαδικασιών. Επιπλέον, η έγκριση τύπου που βασίζεται άμεσα σε συμφωνημένα σε διεθνές επίπεδο πρότυπα θα βελτιώσει την πρόσβαση στην αγορά τρίτων χωρών, ιδιαίτερα εκείνων που είναι συμβαλλόμενα μέρη της αναθεωρημένης συμφωνίας του 1958, ενισχύοντας κατ’ αυτό τον τρόπο την ανταγωνιστικότητα της βιομηχανίας της Ένωσης.
(19)
Ως εκ τούτου, ο κανονισμός (ΕΚ) αριθ. 661/2009 προβλέπει την κατάργηση ορισμένων οδηγιών σχετικά με την έγκριση τύπου των μηχανοκίνητων οχημάτων, των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, οι οποίες, για τους σκοπούς της έγκρισης τύπου ΕΚ σύμφωνα με τον εν λόγω κανονισμό, πρέπει να αντικατασταθούν με τους αντίστοιχους κανονισμούς ΟΕΕ/ΟΗΕ.
(20)
Για τον λόγο αυτό, είναι σκόπιμο να συμπεριληφθούν οι κανονισμοί ΟΕΕ/ΟΗΕ αριθ. 1, 3, 4, 6, 7, 8, 10, 11, 12, 13, 13-H, 14, 16, 17, 18, 19, 20, 21, 23, 25, 26, 28, 31, 34, 37, 38, 39, 43, 44, 46, 48, 55, 58, 61, 66, 67, 73, 77, 79, 80, 87, 89, 90, 91, 93, 94, 95, 97, 98, 99, 100, 102, 105, 107, 110, 112, 116, 118, 121, 122, 123 και 125 στο παράρτημα IV του κανονισμού (ΕΚ) αριθ. 661/2009, στο οποίο απαριθμούνται οι κανονισμοί ΟΕΕ/ΟΗΕ που εφαρμόζονται σε υποχρεωτική βάση.
(21)
Συνεπώς, ο κανονισμός (ΕΚ) αριθ. 661/2009 πρέπει να τροποποιηθεί αναλόγως.
(22)
Οι κανονισμοί ΟΕΕ/ΟΗΕ που απαριθμούνται στο παράρτημα του παρόντος κανονισμού πρέπει να εφαρμόζονται από τις ημερομηνίες εφαρμογής που καθορίζονται στο άρθρο 13 του κανονισμού (ΕΚ) αριθ. 661/2009.
(23)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα IV του κανονισμού (ΕΚ) αριθ. 661/2009 αντικαθίσταται από το παράρτημα του παρόντος κανονισμού.
Άρθρο 2
1. Με την επιφύλαξη των παραγράφων 2, 3 και 4 και του άρθρου 4, οι κανονισμοί ΟΕΕ/ΟΗΕ, όπως τροποποιήθηκαν και συμπληρώθηκαν σύμφωνα με το παράρτημα, εφαρμόζονται με σκοπό την έγκριση τύπου ΕΚ νέων τύπων οχημάτων, των ρυμουλκουμένων τους και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά από την 1η Νοεμβρίου 2012.
2. Από την 1η Νοεμβρίου 2011, ο κανονισμός ΟΕΕ/ΟΗΕ αριθ. 13-H συμπλήρωμα 9 (13), εφαρμόζεται για την έγκριση τύπου ΕΚ των νέων τύπων οχημάτων της κατηγορίας M1.
3. Από την 1η Νοεμβρίου 2011, ο κανονισμός ΟΕΕ/ΟΗΕ αριθ. 13 συμπλήρωμα 3 στη σειρά τροποποιήσεων 11 (14) ή ο κανονισμός ΟΕΕ/ΟΗΕ αριθ. 13-H συμπλήρωμα 9 εφαρμόζεται για την έγκριση τύπου ΕΚ των νέων τύπων οχημάτων της κατηγορίας N1.
4. Από τις ημερομηνίες εφαρμογής που καθορίζονται στον πίνακα 1 του παραρτήματος V του κανονισμού (ΕΚ) αριθ. 661/2009, ο κανονισμός ΟΕΕ/ΟΗΕ αριθ. 13 συμπλήρωμα 3 στη σειρά τροποποιήσεων 11 εφαρμόζεται με σκοπό την έγκριση τύπου ΕΚ νέων τύπων οχημάτων των κατηγοριών M2, M3, N2, N3, O3 και O4 όσον αφορά τα ηλεκτρονικά συστήματά τους για τον έλεγχο της σταθερότητας.
Άρθρο 3
1. Με την επιφύλαξη των παραγράφων 2 και 3 και του άρθρου 4, οι κανονισμοί ΟΕΕ/ΟΗΕ, όπως τροποποιήθηκαν και συμπληρώθηκαν σύμφωνα με το παράρτημα, εφαρμόζονται, με σκοπό την ταξινόμηση, την πώληση και τη θέση σε λειτουργία νέων οχημάτων και των ρυμουλκουμένων τους και την πώληση και τη θέση σε λειτουργία νέων συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά, από την 1η Νοεμβρίου 2014.
2. Από την 1η Νοεμβρίου 2014, ο κανονισμός ΟΕΕ/ΟΗΕ αριθ. 13 συμπλήρωμα 3 στη σειρά τροποποιήσεων 11 ή ο κανονισμός ΟΕΕ/ΟΗΕ αριθ. 13-H συμπλήρωμα 9 εφαρμόζεται για την ταξινόμηση, την πώληση και τη θέση σε λειτουργία νέων οχημάτων της κατηγορίας N1.
3. Από τις ημερομηνίες εφαρμογής που καθορίζονται στον πίνακα 2 του παραρτήματος V του κανονισμού (ΕΚ) αριθ. 661/2009, ο κανονισμός ΟΕΕ/ΟΗΕ αριθ. 13 συμπλήρωμα 3 στη σειρά τροποποιήσεων 11 εφαρμόζεται με σκοπό την ταξινόμηση, την πώληση και τη θέση σε λειτουργία νέων οχημάτων των κατηγοριών M2, M3, N2, N3, O3 και O4 όσον αφορά τα ηλεκτρονικά συστήματά τους για τον έλεγχο της σταθερότητας.
Άρθρο 4
1. Με την επιφύλαξη των διατάξεων της παραγράφου 2, ο κανονισμός ΟΕΕ/ΟΗΕ αριθ. 100 σειρά τροποποιήσεων 00 (15) εφαρμόζεται με σκοπό την έγκριση τύπου ΕΚ ολοκλήρου οχήματος σύμφωνα με την οδηγία 2007/46/ΕΚ και την έγκριση τύπου ΕΚ οχήματος όσον αφορά την ηλεκτρική ασφάλεια από την 1η Μαΐου 2011, όπως αναφέρεται στο άρθρο 5 του παρόντος κανονισμού.
2. Από την 1η Ιανουαρίου 2012, ο κανονισμός ΟΕΕ/ΟΗΕ αριθ. 100 σειρά τροποποιήσεων 00 εφαρμόζεται με σκοπό την ταξινόμηση, την πώληση και τη θέση σε λειτουργία νέων οχημάτων.
3. Από τις 4 Δεκεμβρίου 2012, ο κανονισμός ΟΕΕ/ΟΗΕ αριθ. 100 σειρά τροποποιήσεων 01 (16) εφαρμόζεται με σκοπό την έγκριση τύπου ΕΚ ολοκλήρου οχήματος σύμφωνα με την οδηγία 2007/46/ΕΚ και την έγκριση τύπου ΕΚ οχήματος όσον αφορά την ηλεκτρική ασφάλεια.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Απριλίου 2011.

Labels: 7
8
15